צו הארנונה לשנת 2015 לא ישונה ביחס לשנת 2014 מלבד סיווג חדש הנוגע לדירות מגורים שאינם בשימוש לפחות תשעה חודשים, מתוך שניים עשר חודשים שקדמו ל-1 בדצמבר שלפני שנת הכספים אשר בעדה מוטלת הארנונה. העירייה רשאית, באישור שרי הפנים והאוצר, לקבוע לשנת הכספים 2015 ו- 2016 סוג נכס חדש של מבנה מגורים שאינו בשימוש שלגביו תוטל ארנונה בתעריף של 150 שקלים למ"ר. ראש העיר, צבי גוב-ארי, הסביר כי מטרת השינוי המבוקש היא לתמוך ביוזמת הממשלה לעידוד פתרונות דיור, השכרה ומכירה ולמנוע מצב של "דירות רפאים" ריקות. תוקפו של אישור השרים יהיה עד תום שנת הכספים 2016 ואחריה ישונה חזרה סיווג הנכס. הסיווג החדש אושר פה אחד ע"י חברי המועצה.
במהלך הדיון אמר ראש העיר, כי הארנונה נועדה לאפשר מתן שירותים איכותיים לתושבי העיר, ''חשוב להבין שהכנסות הארנונה ממגורים אינן מכסות את הוצאות ההשקעה של עלות השירותים הניתנים לתושבים וכו', כאשר אנו מקימים מוסדות ציבור חדשים, בתי ספר, גני ילדים, מועדונים ושירותים נוספים. היחס בין מספר עובדי הרשות המקומית לכל 1,000 תושבים הוא מהנמוכים בארץ, לצד התפתחות הבנייה והמגורים אנו מקדמים פיתוח איזורי תעשייה ושטחי מסחר חדשים שיהוו עוגן כלכלי לעיר לשנים הבאות".
במהלך הדיון עלה נושא חיוב השטחים המשותפים בשכונת נאות-בגין שהעירייה החלה במיסויים בחודש מאי האחרון. ראש העיר הסביר שאין מדובר בחיוב חדש אלא בחיוב אשר אמור היה לחול מיום הקמת בנייני המגורים ובשל תקלה טכנית שטחים אלו לא מוסו. משהתבררה הטעות הוחלט שלא לחייב רטרואקטיבית שנים לאחור אלא החל מחודש מאי 2014 בלבד (מועד הגילוי).
צו הארנונה לשנת 2015 מתבסס על ההנחה כי השינויים שנתבקשו בשנת 2014 אושרו, כולל הגבלת זקיפת השטחים המשותפים עד ל-15% משטח הדירה.